IV. Postup, ktorý musí povinná osoba dodržiavať pri vybavovaní všetkých žiadostí, návrhov a iných podaní, vrátane príslušných lehôt, ktoré je nutné dodržať.

Okresný úrad Kysucké Nové Mesto-povinná osoba postupuje pri vybavovaní žiadostí podľa interného predpisu a podľa zákona č. 211/2000 Z. z. o slobodnomprístupe k informáciám (infozákon).

Každý má právo na prístup k informáciám, ktoré má  povinné osoby k dispozícii.  

 Informácie sa sprístupňujú bez preukázania právneho alebo iného dôvodu alebo záujmu, pre ktorý sa informácia požaduje.

1. POSTUP POVINNEJ OSOBY PRI VYBAVOVANÍ ŽIADOSTI, NÁVRHOV A INÝCH PODANÍ

a) Okresný úrad preberie každú  žiadosť, návrh alebo iné podanie. Žiadosť je podaná dňom, keď bola oznámená povinnej osobe príslušnej vo veci konať. Žiadosť sa eviduje v centrálnej evidencií všetkých žiadostí o sprístupnenie  informácií Okresného  úradu Kysucké Nové Mesto.

b) Ak žiadosť nemá predpísané náležitosti, povinná osoba po zaevidovaní žiadosti v centrálnej evidencii, bezodkladne vyzve žiadateľa, aby v určenej lehote, ktorá nesmie byť kratšia ako sedem dní, neúplnú žiadosť doplnil. Zároveň poučí žiadateľa o tom, ako treba doplnenie urobiť. Ak napriek výzve povinnej osoby žiadateľ žiadosť nedoplní a informáciu nemožno pre tento nedostatok sprístupniť, povinná osoba žiadosť odloží.

c) Ak žiadateľ v určenej lehote nedostatky odstráni, lehota na sprístupnenie informácie plynie odo dňa odstránenie nedostatkov žiadosti, ak zákon o slobodnom prístupe k informáciám neustanovuje inak.

d) Ak povinná osoba, ku ktorej žiadosť smeruje nemá požadované informácie k dispozícii, a ak má vedomosť o tom, kde možno požadovanú informáciu získať, po zaevidovaní žiadosti podľa tohto pokynu, postúpi žiadosť do piatich dní odo dňa doručenia žiadosti povinnej osobe, ktorá má požadované informácie k dispozícii, inak žiadosť odmietne rozhodnutím. Postúpenie žiadosti povinná osoba bezodkladne oznámi žiadateľovi. Lehota na vybavenie žiadosti začína plynúť znovu dňom, keď povinná osoba dostala postúpenú žiadosť.

2. LEHOTY NA VYBAVENIE ŽIADOSTÍ

a)  Žiadosť o sprístupnenie informácií povinná osoba vybaví bez zbytočného odkladu, najneskôr do ôsmich pracovných dní odo dňa podania žiadosti alebo odo dňa odstránenia nedostatkov žiadosti podľa § 14 ods. 2 a 3  zákona o slobodnom prístupe k informáciám a do 15 pracovných dní, ak sa sprístupňuje informácia nevidiacej osobe v prístupnej forme podľa § 16 ods. 2 písm. a) zákona o slobodnom prístupe k informáciám , ak tento zákon neustanovuje inak. 

b) Zo závažných dôvodov môže povinná osoba predĺžiť lehotu podľa odseku 1/,  najviac však o osem pracovných dní a o 15 pracovných dní, ak sa sprístupňuje informácia nevidiacej osobe v prístupnej forme podľa § 16 ods. 2 písm. a) zákona o slobodnom prístupe k informáciám. 
Závažnými dôvodmi sú :
-    vyhľadávanie a zber požadovaných informácií na inom mieste ako je sídlo povinnej osoby vybavujúcej žiadosť,
- vyhľadávanie a zber väčšieho počtu oddelených alebo odlišných informácií požadovaných   na sprístupnenie v jednej žiadosti,
- preukázateľné technické problémy spojené s vyhľadávaním a sprístupňovaním informácie, o ktorých možno predpokladať, že ich možno odstrániť v rámci predĺženej lehoty. 
c) Predĺženie lehoty povinná osoba oznámi žiadateľovi bezodkladne, najneskôr pred uplynutím lehoty uvedenej v ods. a) odstavca. V oznámení uvedie dôvody, ktoré viedli k predĺženiu lehoty. 

3. VYBAVENIE ŽIADOSTI A VYDANIE ROZHODNUTIA 

a) Ak povinná osoba sprístupní žiadateľovi požadované informácie v rozsahu a spôsobom podľa § 16 zákona o slobodnom prístupe k informáciám v zákonom stanovenej lehote, urobí rozhodnutie zápisom v spise. Proti takémuto rozhodnutiu nemožno podať opravný prostriedok.

b) Ak povinná osoba žiadosti nevyhovie hoci len sčasti, vydá o tom v zákonom stanovenej lehote rozhodnutie. Rozhodnutie nevydá v prípade, ak žiadosť bola odložená podľa § 14 ods. 3 zákona o slobodnom prístupe k informáciám.

c) Ak povinná osoba v lehote na vybavenie žiadosti neposkytla informácie, či nevydala rozhodnutie a ani informáciu nesprístupnila, predpokladá sa, že vydala rozhodnutie, ktorým odmietla poskytnúť informáciu. Za deň doručenia rozhodnutia sa v tomto prípade považuje tretí deň od uplynutia lehoty na vybavenie žiadosti.

d) Ak povinná osoba podľa § 2 ods. 3 zákona o slobodnom prístupe k informáciám nevyhovie žiadosti hoci len sčasti, dá bezodkladne, najneskôr do troch dní, osobe, ktorá ju založila alebo s ktorou uzavrela zmluvu o plnení úloha na úseku starostlivosti o životné prostredie, podnet na vydanie rozhodnutia.

4.  VYBAVOVANIE  INÝCH PODANÍ

Pri vybavovaní iných podaní okresný úrad dodržiava lehoty podľa § 49 ods. 1 a 2 zákona č. 71/1967 Zb. o správnom konaní, a to
a) v jednoduchých veciach rozhodne bezodkladne,

b) v ostatných prípadoch, ak osobitný predpis neustanovuje inak rozhodne do 30 dní od začatia konania,

c) vo zvlášť zložitých prípadoch rozhodne najneskôr do 60 dní,

d) ak nemožno rozhodnúť ani v tejto lehote, môže ju primerane predĺžiť odvolací orgán.

Ak okresný úrad nemôže rozhodnúť do 30, prípadne do 60 dní, je povinný o tom účastníka konania s uvedením dôvodov upovedomiť.

 5. VYBAVOVANIE SŤAŽNOSTÍ

Pri vybavovaní sťažností  okresný úrad dodržiava lehoty podľa § 13 zákona č. 9/2010 Z. z. o sťažnostiach, a to
a) okresný úrad je povinný vybaviť sťažnosť do 60 pracovných dní od doručenia,

b) ak je sťažnosť náročná na prešetrenie, môže prednosta okresného úradu alebo ním splnomocnený zástupca lehotu predĺžiť pred jej uplynutím o 30 pracovných dní.
Okresný úrad oznámi predĺženie lehoty sťažovateľovi bezodkladne, písomne, s uvedením dôvodu.

6.  VYBAVOVANIE  PETÍCIÍ

Pri vybavovaní petícií okresný úrad dodržiava lehoty podľa § 5 ods. 7 zákona č. 85/1990 Zb. o petičnom práve v znení zákona č. 242/1998 Z. z. a zákona č. 112/2010 Z. z. a to

a) okresný úrad je povinný prešetriť a vybaviť petíciu do 30 pracovných dní od doručenia,

b) ak nie je možné petíciu vybaviť v tejto lehote, okresný úrad písomne oznámi osobe, ktorá petíciu    podala, že bude vybavená v lehote ďalších 30 pracovných dní.